George gaan voort met vervoerplan | Netwerk24
George gaan voort met vervoerplan
Deur Jackie Kruger 20 April 2019 08:40
Die inwerkingstelling van fase 4B van George se openbare geïntegreerde vervoernetwerk gaan voort ondanks ’n versoek van Blade Nzimande, minister van vervoer, dat dit opgeskort moet word.
Die George-munisipaliteit het vroeër bekend gemaak dat dié fase op 28 April in gebiede soos Conville, Lawaaikamp en Parkdene ingestel word.
Nzimande het Woensdag in ’n verklaring gevra dat die Wes-Kaapse regering sy planne vir eers moet opskort.
Nzimande het gereageer op ’n brief van Donald Grant, Wes-Kaapse LUR vir vervoer, wat Nzimande inlig oor die beoogde inwerkingstelling op 28 April.
In sy brief sê Grant fase 4A (Thembalethu) is oorgeslaan omdat die George-munisipaliteit nie die steun van die Uncedo-taxivereniging en die Taxi Commuter Forum (TCF) kon kry nie.
Nzimande vra dat die vervoernetwerk eers in Thembalethu ingestel word voordat hulle voortgaan met fase 4B.
Siphesihle Dube, Grant se woordvoerder, sê by navraag die inwerkingstelling van fase 4B gaan vir eers voort. Volgens hom sal Grant reageer op die kwessies wat Nzimande geopper het. Al die werk van fase (4B) kan nie nou vertraag word nie.
Meer oor: Blade Nzimande | George | Vervoer